Carl Valentin (SF), 2026-02-17:
Tak for det.
I Københavns Byret fik en ukendt person kun 60 dages betinget fængsel for at have tæsket sin hund til døde.
Hunden havde fået flere knytnæveslag i hovedet og var blevet presset hårdt mod gulvet, og hun fik indre blødninger, og til sidst døde hun af det.
I en sag fra Retten i Horsens fik en landmand 30 dages betinget fængsel og kun 2 måneders ubetinget efter at have dræbt 23 køer og ladet de tilbageværende 8 gå udsultet rundt mellem deres døde artsfæller.
Det drejede sig om en mand, hvis professionelle embede efter sigende var at passe på dyrene.
En anden landmand fik i Retten i Hjørring 3 måneders betinget fængsel for at have mishandlet to grise groft.
Begge havde mistet flere klove, så de underliggende knogler var blottede.
Igen drejer det sig om en mand, som egentlig skulle have passet på grisene, og som ikke fik en eneste dag bag lås og slå.
Så er der alle de døde smågrise og ubehandlede sorg og skader, som jeg og rigtig mange andre danskere så i TV 2's dokumentar »Hvem passer på grisene«, hvor der ikke er faldet dom endnu, men hvor jeg er ret sikker på jeg taler på ret mange menneskers vegne, når jeg siger, at det, vi så, forekommer fuldstændig afstumpet.
Og så er det endda begået af landbrugets absolutte top.
Derfor undrede det mig heller ikke, da en arbejdsgruppe for ca. 1 års tid siden anbefalede os at skærpe straffene for mishandling af dyr på en række punkter.
Flere af arbejdsgruppens anbefalinger er afspejlet i lovforslaget her, og det støtter jeg, selv om det bestemt ikke løser alt.
Men det, som jeg til gengæld slet ikke forstår, og som SF på ingen måde kan støtte, er, at regeringen nu vil indføre en straflempelse også, og det er ikke noget, som ministeren umiddelbart har talt vidt og bredt om.
Det vil sige, at det er det fuldstændig modsatte af dyrevelfærdsaftalens intention, som man ellers nævner eksplicit i lovforslaget her.
Der er det groveste niveau, som man kalder mishandling af dyr, og på de to lavere niveauer er der mulighed for at give bødestraf, men når det gælder det, man kalder decideret mishandling af dyr, altså den værste kategori, som de tilfælde, jeg opridsede før, ligger i, har det altid kun været muligt at afgive fængselsstraf.
Og det vil regeringen nu lave om.
Prøv at tænke på, at en hund er blevet tæsket ihjel, 23 køer er blevet dræbt og dem, der fik lov at overleve, har rendt rundt blandt deres døde artsfæller, og grise har haft sår helt ind til knoglen, men alligevel kan man potentielt slippe med bøde.
I dag får de ansvarlige i det mindste en betinget eller relativt kort fængselsstraf, hvilket ikke er godt nok, men det, ministeren foreslår her, er altså, at de potentielt kan gå hjem med en bøde i hånden, selv om de ligger i den hårde kategori.
Det hører ingen steder hjemme.
Jeg mener, at det er aftalebrud, og det er ikke noget, vi har været med til at beslutte, og det er heller ikke noget, som SF kan støtte, og derfor kæmper vi imod det.
Jeg vil kraftigt opfordre regeringen til at trække den del af lovforslaget, som minimum udskyde det, så vi kan få en juridisk vurdering af, hvad det her vil have konsekvenser.
For jeg mener simpelt hen ikke, at det er i tråd med, hvad vi har aftalt i fællesskab.
Vi vil i SF meget gerne være med til at hæve straffen for dyremishandling, og derfor vil vi meget gerne ende med at stemme for det her forslag, men vi kan simpelt hen ikke være med til den her del.
Vi har været i dialog med dyrevelfærdsorganisationerne, der har haft eksterne jurister til at kigge på det, og de er meget bekymrede for, at dyremishandlere fremover kan slippe billigere med den her del.
Så vi arbejder videre med det herfra og kommer nok til at stille et ændringsforslag.